ঢাকা, ১২ জুলাই (শীর্ষ নিউজ ডটকম): হরতালে মারধর করে হত্যাচেষ্টার অভিযোগে স্বরাষ্ট্রমন্ত্রী, স্বরাষ্ট্র প্রতিমন্ত্রী ও আইজিপিসহ পুলিশ সদস্যদের বিরুদ্ধে মামলা খারিজ করে দিয়েছে আদালত। ফৌজদারি কার্যবিধির ২০৩ ধারায় মামলাটি খারিজ করা হয়েছে বলে ঢাকা মহানগর হাকিম হারুন অর রশীদ আদেশে উল্লেখ করেছেন।  ঢাকা মেট্রোপলিটন বার এসোসিয়েশনের সাবেক সভাপতি, সুপ্রিম কোর্টের আইনজীবী এবং বিএনপির নির্বাহি কমিটির সদস্য এএনএম আবেদ রাজা আজ মঙ্গলবার সকালে ঢাকার মুখ্য মহানগর হাকিমের  আদালতে মামলাটি দায়ের করেন। সকাল সাড়ে ১০টায় আদালতের কার্যক্রম শুরুর পর মহানগর হাকিম হারুন অর রশীদ বাদীর জবানবন্দি গ্রহণ করেন। বেলা ১টায় আদেশের জন্য সময় ধার্য করেন আদালত।  শুনানিতে বাদী পক্ষে আইনজীবী হিসেবে ছিলেন এডভোকেট সানাউল্লা মিয়া, ঢাকা বারের সেক্রেটারি ইকবাল হোসেন প্রমুখ।  গত ৪ জুলাই নয়াপল্টনে বিএনপি কেন্দ্রীয় কার্যালয়ের সামনে শান্তিপূর্ণ মিছিলে লাঠিপেটা করে জখম করায় তিনি দণ্ডবিধি আইনের ৩০৭, ৩২৪, ৩২৩, ৩৪১ ও ১০৯ ধারায় মামলাটি করেন।  মামলায় স্বরাষ্ট্রমন্ত্রী এডভোকেট সাহারা খাতুন, স্বরাষ্ট্র  প্রতিমন্ত্রী এডভোকেট শামসুল হক টুকু, পুলিশের আইজি হাসান মাহমুদ খন্দকার, ঢাকা মহানগর পুলিশ কমিশনার বেনজির আহমেদ, মতিঝিল-পল্টন এলাকার ডিসি, এডিসি, এসি, পল্টন থানার ওসি ও রu200c্যাব কর্মকর্তা মেজর ইরফানসহ ১২ জনের নাম উল্লেখ করে পুলিশের অজ্ঞাত আরো ৪০০ সদস্যকে আসামি করা হয়েছে।  (শীর্ষ নিউজ ডটকম/পিসি/টিএইচ/এমএইচ/১৩:১০ঘ.)